17. december 2020

Významný pokrok smerom k obehovému hospodárstvu a ochrane klímy

**Spoločnosť Henkel uviedla na európsky trh takmer 700 miliónov fliaš vyrobených zo 100 % recyklovaného plastu**

Düsseldorf – Spoločnosť Henkel sa blíži k dosiahnutiu významného míľnika vo svojom úsilí o používanie udržateľných obalov: Doposiaľ už použila takmer 700 miliónov fliaš vyrobených zo 100 % recyklovaného odpadu ako obaly na svoje pracie a čistiace výrobky predávané v Európe – viac než 400 miliónov len v roku 2020. Recyklovaná surovina pochádza z odpadu zo spotrebných tovarov vrátane plastového odpadu Social Plastic®, zhodnocovaného v rámci [partnerského projektu spoločnosti Henkel s Plastic Bank](https://www.henkel.com/sustainability/sustainable-packaging/plastic-bank-partnership). Zvýšením počtu obalov vyrobených z recyklovaných surovín prispieva Henkel nielen k posilňovaniu obehového hospodárstva, ale aj k ochrane klímy: recyklované PET fľaše zanechávajú takmer o 80 % menšiu uhlíkovú stopu než primárne plasty.

*„Henkel presadzuje udržateľné obalové riešenia a* [*podporuje obehové hospodárstvo v rámci celého hodnotového reťazca*](https://www.henkel.com/spotlight/features/driving-progress-toward-a-circular-economy)*, pretože ako výrobca spotrebného tovaru sme odhodlaní niesť túto zodpovednosť,“* hovorí Abdullah Khan, riaditeľ pre udržateľnosť obalov v divízii Laundry & Home Care spoločnosti Henkel. *„Zvyšujeme podiel recyklovaných materiálov v rámci celého nášho portfólia, pričom veľa našich obalov už obsahuje recyklované plasty. Nie vždy je možné dosiahnuť 100 % podiel – aj z dôvodu obmedzenej dostupnosti vysokokvalitnej suroviny. Napriek tomu sa nám podarilo výrazne zvýšiť počet spotrebných produktov balených vo fľašiach vyrobených zo 100 % recyklovaného plastu. Dosiahnutie 700 miliónovej hranice je pre nás veľkým úspechom a zároveň motiváciou, aby sme naše úsilie v tejto oblasti ešte zintenzívnili.“*

**Udržateľné obaly na spotrebné výrobky**

Obaly vyrobené zo 100 % recyklovaného plastu sa používajú v širokom portfóliu značiek a kategórií produktov spoločnosti Henkel. Väčšina PET fliaš, ktoré používa divízia Laundry & Home Care v Európe, už teraz pochádza zo 100 % recyklovaných surovín. Patria sem obaly na umývacie prostriedky na riad, čistiace prostriedky na tvrdé povrchy, aviváže a pracie prostriedky značiek ako Pril, Mir, Pur, Somat, Bref, Biff, Sidolin, Clin, Silan a Vernel. Napríklad PET fľaše používané v produktovom rade Pro Nature sú vyrobené zo 100 % recyklovaného plastu, pričom Social Plastic® tvorí 50 % týchto plastov.

Social Plastic®, plast zhodnocovaný v rámci partnerského projektu spoločnosti Henkel s Plastic Bank, má environmentálny aj sociálny prínos: recyklovaný plast sa získava z krajín bez fungujúcej recyklačnej infraštruktúry, kde ľudia žijúci v chudobe zbierajú plastový odpad, skôr než sa stihne dostať do oceánov, jazier a riek.

Pozitívnou zmenou prešlo aj produktové portfólio divízie Beauty Care: len prednedávnom sa naša značka telovej kozmetiky [Nature Box stala prvou kozmetickou značkou, ktorá začala používať Social Plastic®](https://www.henkel.com/press-and-media/press-releases-and-kits/2020-10-23-henkel-advances-sustainable-packaging-in-its-beauty-care-portfolio-1125356) ako obalový materiál na celé svoje portfólio výrobkov vo fľaškových obaloch. Všetky fľaše na výrobky značky Nature Box obsahujú 98 % plastov Social Plastic® – a spoločnosť Henkel v súčasnosti pracuje na tom, aby sa aj zvyšné 2 % primárnych plastov, ktoré závisia od farby fľaše, podarilo nahradiť recyklovaným materiálom. Spoločnosť už preto teraz testuje nosič farieb pozostávajúci zo Social Plastic®.

**Ciele spoločnosti Henkel v oblasti udržateľných obalov a ochrany klímy**

Využívanie recyklovaného plastu zo spotrebných tovarov je dôležitým pilierom [cieľov spoločnosti Henkel v oblasti obalov na rok 2025](https://www.henkel.com/sustainability/sustainable-packaging). Spoločnosť pracuje na naplnení svojho ambiciózneho cieľa, ktorým je zníženie množstva primárnych plastov z fosílnych zdrojov v spotrebných výrobkoch o 50 % do roku 2025. Tento cieľ chce Henkel dosiahnuť zvýšením podielu recyklovaných plastov na viac než 30 % do roku 2025, znížením celkového objemu plastov a intenzívnejším využívaním bioplastov. Okrem toho, 100 % obalov spoločnosti Henkel bude recyklovateľných alebo opätovne použiteľných\*\*. Spoločnosť chce tiež pomôcť predchádzať tvorbe a ukladaniu odpadov v životnom prostredí, preto podporuje napríklad iniciatívy v oblasti zberu a recyklácie odpadu.

*„Udržateľné obaly nie sú len príspevkom k riešeniu celosvetového problému s plastovými odpadmi, ale prispievajú aj k napĺňaniu našich cieľov v oblasti ochrany klímy. Do roku 2040 sa chce* [*Henkel stať klimaticky pozitívnou spoločnosťou*](https://www.henkel.com/sustainability/climate-positive)*. Využívaním stále väčšieho množstva recyklovaných plastov ďalej znižujeme svoju uhlíkovú stopu a tým prispievame k udržateľnému rozvoju,“* dodáva Abdullah Khan.

**Viac informácií o stratégii, cieľoch a aktivitách spoločnosti Henkel v oblasti trvalej udržateľnosti nájdete na stránke** [**www.henkel.com/sustainability**](http://www.henkel.com/sustainability)**.**

\*\* S výnimkou lepiacich a spájacích produktov, u ktorých môžu ich zvyšky negatívne ovplyvniť recyklovateľnosť ich obalov alebo znečisťovať tok recyklovaných surovín.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2019 dosiahla obrat vo výške 20 mld. eur a upravený prevádzkový zisk približne vo výške 3,2 mld. eur. Henkel zamestnáva viac než 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

Na Slovensku pôsobí Henkel vo všetkých troch strategických oblastiach už od roku 1991. Henkel Slovensko predáva viac ako 50 značiek a dnes zamestnáva viac ako 1 900 pracovníkov.

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)